Tribunaal moet ‘korrupsiegeld’ vinniger verhaalPres. Cyril Ramaphosa (Foto: Phando Jikelo/ANA) Pres. Cyril Ramaphosa het ŉ spesiale tribunaal op die been gebring om geld en of bates wat weens onreëlmatighede of korrupte wyse deur staatsinstellings verloor is, vinniger te verhaal. Volgens Ramaphosa is die totstandkoming van die spesiale tribunaal genoodsaak deur die behoefte om sake te bespoedig wat deur die spesiale ondersoekeenheid (SOE) verwys word vir siviele litigasie ná afloop van hul ondersoeke. Die president het gesê dit is sake waar die SOE gewoonlik siviele litigasie sou aangaan om regeringskontrakte onreëlmatig te verklaar of ter syde te stel. “Om hierdie sake te bespoedig deur die spesiale tribunaal sal die SOE in staat stel om die geld en of bates te verhaal en sodoende te verseker dat diegene wat verantwoordelik is vir die verlies van staatsinstellings se geld en of bates verantwoordelik gehou word. Die litigasieproses sluit mense en entiteite in die openbare en privaat sektor in.” Volgens Ramaphosa sal die spesiale tribunaal in staat wees om te beslis oor enige siviele verrigtinge wat deur die SOE aan hom voorgelê word wat voortspruit uit ŉ SOE-ondersoek. Die president het regter Gidfonia Mlindelwa Makhanya as die president van die tribunaal aangestel vir ŉ tydperk van drie jaar. Regters Icantharuby Pillay, Johannes Eksteen, Selewe Peter Mothle, Lebogang Modiba, Thina Siwendu, David van Zyl en Sirajudien Desai is aangestel as bykomende lede van die tribunaal.